**CHEMARE TAINICA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CHEMARE TAINICĂ

Cât de departe sunt în nemurire

Anii dintâi, copilăria mea,

Privirea încărcată de uimire

Şi-ncrederea că veşnic va dura

Această stare de neprihănire

Cu flori de măr şi fluturi albi de nea.

Am fost copil de mult şi am uitat.

Zadarnic vreau să ştiu să mă mai joc

Cu soldaţei de plumb, plini de noroc,

Ce toate luptele le-au câştigat.

Au câştigat şi marea bătălie

Purtată cu necruţătoarea vreme.

Ei sunt şi-acum ascunşi într-o cutie

Şi nu cunosc galactice dileme.

Cât de departe sunt în amintire

Anii de vis ai tinereţii mele.

Nemărginita sete de iubire,

Zorii de zi coborâtori din stele

Şi ampla stare de neistovire

Ce o simţeam în zilele acele.

Au fost demult, aproape i-am uitat.

Tot alergând m-am risipit zadarnic.

Si timpului i-am fost numai paharnic

La un festin prea mult întârziat.

Am scotocit în lumea interzisă

Şi-am regăsit acelaşi dor mereu.

Dorul de clipa ce mi-a fost promisă,

Când voi iubi intens, adânc şi greu.

Cât de aproape sunt acum de mine

Anii aceştia care mi-au rămas!

Clipele-mi par a fi acum mai pline.

Acum te ştiu şi simt cum sunt atras

De ochii tăi ce ştiu să mă decline

Şi să-mi conjuge fiecare pas.

Întregul cer s-a răsturnat deodată.

Simt cum mă arde marea mea iubire

Şi numai fiinţa mea e vinovată

Că sunt un punct într-o nemărginire.

Sunt ca un vultur cotropit de zarea

Ce-abia se vede printre depărtări.

Mi-e dor adânc de ochii tăi ca marea.

Sunt sclav supus al tainicei chemări.